君山
作者：袁默
朝代：宋

paragraphs: 君不聞吹簫得仙雙帝子，宅門敕牌金書字。
又不聞馬家堂宇色未昏，宅門題作奉誠園。
古來將相多高第，今不爲園即爲寺。
吾觀黄歇相楚時，豈意異時真似此。
晚周諸國勢相傾，齊趙信陵爭下士。
何術能令楚復強，三千賓客多珠履。
一旦不謀毋望人，身亡家破神朱英。
嗟乎養士漫如許，得失何異一老兵。
吳墟索莫故城在，庭殿但聞鐘磬聲。
猿哀鶴怨松風裏，遺恨江流終未平。